CELEX: 32020R2097
Language: sk
Date: 2020-12-15 00:00:00
Title: Vykonávacie nariadenie Komisie (EÚ) 2020/2097 z 15. decembra 2020, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 4 (Text s významom pre EHP)

16.12.2020   
               
               
                  SK
               
               
                  Úradný vestník Európskej únie
               
               
                  L 425/10
               
            
         VYKONÁVACIE NARIADENIE KOMISIE (EÚ) 2020/2097
         z 15. decembra 2020,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 4
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné účtovné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Rada pre medzinárodné účtovné štandardy 25. júna 2020 uverejnila Predĺženie dočasnej výnimky z uplatňovania štandardu IFRS 9 [zmeny medzinárodného štandardu finančného výkazníctva (IFRS) 4 Poistné zmluvy].
                  
               
                     (3)
                  
                  
                     Cieľom zmien IFRS 4 je riešiť dočasné účtovné dôsledky rôznych dátumov nadobudnutia účinnosti IFRS 9 Finančné nástroje a nadchádzajúceho štandardu IFRS 17 Poistné zmluvy. Zmenami IFRS 4 sa najmä predlžuje dátum uplynutia platnosti dočasnej výnimky z uplatňovania IFRS 9 do roku 2023 s cieľom zosúladiť dátum nadobudnutia účinnosti IFRS 9 s novým štandardom IFRS 17.
                  
               
                     (4)
                  
                  
                     V nariadení Komisie (EÚ) 2017/1988 (3) sa dátum uplynutia platnosti dobrovoľného odkladu uplatňovania IFRS 9 v prípade subjektov, ktoré vykonávajú prevažne poisťovacie činnosti vrátane poisťovacieho sektora finančného konglomerátu, ktoré patria do rozsahu pôsobnosti smernice Európskeho parlamentu a Rady 2002/87/ES (4), stanovil na 1. januára 2021.
                  
               
                     (5)
                  
                  
                     Uvedeným subjektom by sa mal povoliť odklad uplatňovania IFRS 9 na obdobie od 1. januára 2021 do 1. januára 2023.
                  
               
                     (6)
                  
                  
                     Po konzultáciách s Európskou poradnou skupinou pre finančné výkazníctvo Komisia dospela k záveru, že zmeny štandardu IFRS 4 spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (7)
                  
                  
                     Nariadenie (ES) č. 1126/2008 by sa preto malo zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Medzinárodný štandard finančného výkazníctva (IFRS) 4 Poistné zmluvy, ktorý sa nachádza v prílohe k nariadeniu (ES) č. 1126/2008, sa mení v súlade s prílohou k tomuto nariadeniu.
         
         
            Článok 2
            Každá spoločnosť a každý finančný konglomerát v zmysle vymedzenia v článku 2 nariadenia (EÚ) 2017/1988 uplatňujú zmeny uvedené v článku 1 tohto nariadenia od 1. januára 2021 na účtovné roky, ktoré sa začínajú 1. januára 2021 alebo neskôr.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
         
            (3)  Nariadenie Komisie (EÚ) 2017/1988 z 3. novembra 2017, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný štandard finančného výkazníctva 4 (Ú. v. EÚ L 291, 9.11.2017, s. 72).
         
            (4)  Smernica Európskeho parlamentu a Rady 2002/87/ES zo 16. decembra 2002 o doplnkovom dohľade nad úverovými inštitúciami, poisťovňami a investičnými spoločnosťami vo finančnom konglomeráte, ktorou sa menia a dopĺňajú smernice Rady 73/239/EHS, 79/267/EHS, 92/49/EHS, 92/96/EHS, 93/6/EHS a 93/22/EHS a smernice Európskeho parlamentu a Rady 98/78/ES a 2000/12/ES (Ú. v. EÚ L 35, 11.2.2003, s. 1; Mimoriadne vydanie Úradného vestníka Európskej únie, kapitola 6, zväzok 4, s. 340).
      
      
         
            PRÍLOHA
            Predĺženie dočasnej výnimky z uplatňovania štandardu IFRS 9
            
               Zmeny IFRS 4
            
            
               Zmeny IFRS 4 Poistné zmluvy
               
            
            Menia sa odseky 20A, 20J a 20O.
            
               Dočasná výnimka z IFRS 9
            
            
                     
                        20A
                     
                     
                        Štandard IFRS 9 sa zaoberá účtovaním finančných nástrojov a je účinný pre ročné obdobia začínajúce sa 1. januára 2018 alebo neskôr. Pre poisťovateľa, ktorý spĺňa kritériá uvedené v odseku 20B, však tento IFRS stanovuje dočasnú výnimku, ktorá povoľuje, avšak nevyžaduje, aby poisťovateľ na ročné obdobia začínajúce sa pred 1. januárom 2023 uplatňoval štandard IAS 39 Finančné nástroje: vykazovanie a oceňovanie namiesto štandardu IFRS 9. Poisťovateľ, ktorý uplatňuje dočasnú výnimku z IFRS 9:
                        
                                    a)
                                 
                                 
                                    ...
                                 
                              ...
                     
                  
                     
                        20J
                     
                     
                        Ak v dôsledku opätovného posúdenia [pozri odsek 20G písm. a)] účtovná jednotka už nespĺňa podmienky na dočasnú výnimku z IFRS 9, potom je účtovnej jednotke povolené naďalej uplatňovať dočasnú výnimku z IFRS 9 len do konca ročného obdobia, ktoré sa začalo bezprostredne po uvedenom opätovnom posúdení. Napriek tomu musí účtovná jednotka uplatňovať IFRS 9 na ročné obdobia, ktoré sa začínajú 1. januára 2023 alebo neskôr. Ak napríklad účtovná jednotka určí, že už nespĺňa podmienky na dočasnú výnimku z IFRS 9 podľa odseku 20G písm. a) 31. decembra 2018 (koniec jej ročného obdobia), účtovnej jednotke je teda povolené naďalej uplatňovať dočasnú výnimku z IFRS 9 len do 31. decembra 2019.
                        ...
                     
                  
               
                  Dočasná výnimka z konkrétnych požiadaviek v štandarde IAS 28
               
            
            
                     
                        20O
                     
                     
                        V odsekoch 35 až 36 štandardu IAS 28 Investície do pridružených podnikov a spoločných podnikov sa vyžaduje, aby účtovná jednotka používajúca metódu vlastného imania uplatňovala rovnaké účtovné postupy. Napriek tomu je účtovnej jednotke v prípade ročných období začínajúcich sa pred 1. januárom 2023 povolené, ale nevyžaduje sa, ponechať príslušné účtovné postupy, ktoré uplatňuje pridružený podnik alebo spoločný podnik, a to takto:
                        
                                    a)
                                 
                                 
                                    ...
                                 
                              ...